CELEX: 32020D1325
Language: da
Date: 2020-09-21 00:00:00
Title: Rådets afgørelse (EU) 2020/1325 af 21. september 2020 om den holdning, der skal indtages på Den Europæiske Unions vegne inden for rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav til Det Forenede Kongeriges ansøgning om tiltrædelse af denne konvention, og om ophævelse af afgørelse (EU) 2019/510

25.9.2020   
               
               
                  DA
               
               
                  Den Europæiske Unions Tidende
               
               
                  L 311/8
               
            
         RÅDETS AFGØRELSE (EU) 2020/1325
         af 21. september 2020
         om den holdning, der skal indtages på Den Europæiske Unions vegne inden for rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav til Det Forenede Kongeriges ansøgning om tiltrædelse af denne konvention, og om ophævelse af afgørelse (EU) 2019/510
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 43 sammenholdt med artikel 218, stk. 9,
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     Konventionen om det fremtidige multilaterale samarbejde vedrørende fiskeriet i Det Nordøstlige Atlanterhav (1) (»NEAFC-konventionen«) blev godkendt ved Rådets afgørelse 81/608/EØF (2) og trådte i kraft den 17. marts 1982.
                  
               
                     (2)
                  
                  
                     NEAFC-konventionen finder i øjeblikket anvendelse på Det Forenede Kongerige, eftersom Unionen er kontraherende part deri, og idet NEAFC-konventionens artikel 20, stk. 4, udelukker medlemsstaternes tiltrædelse af nævnte konvention.
                  
               
                     (3)
                  
                  
                     I henhold til NEAFC-konventionens artikel 20, stk. 4, kan enhver stat tiltræde NEAFC-konventionen, forudsat at den pågældende stats ansøgning om tiltrædelse godkendes af tre fjerdedele af alle kontraherende parter i konventionen senest 90 dage fra den dato, hvorpå depositaren giver meddelelse om at have modtaget ansøgningen.
                  
               
                     (4)
                  
                  
                     Den 8. januar 2019 indgav Det Forenede Kongerige en ansøgning om at tiltræde NEAFC-konventionen som kontraherende part. Depositaren underrettede Kommissionen herom samme dag.
                  
               
                     (5)
                  
                  
                     Den 25. marts 2019 vedtog Rådet afgørelse (EU) 2019/510 (3). Den holdning, der fastlægges i nævnte afgørelse, er at godkende Det Forenede Kongeriges tiltrædelse af NEAFC-konventionen, idet afgørelsen blev vedtaget med henblik på at foregribe den situation, hvor Det Forenede Kongerige forlader Unionen uden en udtrædelsesaftale. Derfor tillægges Kommissionen ved afgørelse (EU) 2019/510 alene beføjelser til at meddele Unionens holdning i det tilfælde, hvor der ikke indgås en udtrædelsesaftale.
                  
               
                     (6)
                  
                  
                     Det Forenede Kongeriges ansøgning om tiltrædelse blev ikke godkendt af det påkrævede antal af de kontraherende parter i NEAFC-konventionen, eftersom et quorum på tre fjerdedele ikke blev nået.
                  
               
                     (7)
                  
                  
                     I henhold til artikel 129, stk. 4, i aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (4) (»udtrædelsesaftalen«) kan Det Forenede Kongerige i overgangsperioden forhandle, undertegne og ratificere internationale aftaler, det har indgået på egne vegne på områder, hvor Unionen har enekompetence, forudsat at disse aftaler ikke træder i kraft eller finder anvendelse i overgangsperioden, medmindre Unionen har godkendt det. Ved Rådets afgørelse (EU) 2020/135 (5) fastsættes betingelserne og proceduren for sådanne godkendelser.
                  
               
                     (8)
                  
                  
                     Det Forenede Kongerige har ved brev af 3. april 2020 meddelt Kommissionen sin hensigt om at give sit samtykke til på egne vegne at blive bundet af NEAFC-konventionen i overgangsperioden. Den 6. juli 2020 sendte Det Forenede Kongerige en ny ansøgning om tiltrædelse af nævnte konvention, som søgte en tiltrædelse, der ville få virkning i løbet af overgangsperioden på en måde, som er i overensstemmelse med udtrædelsesaftalen.
                  
               
                     (9)
                  
                  
                     Rådets gennemførelsesafgørelse (EU) 2020/1305 (6) bemyndiger Det Forenede Kongerige til at give sit samtykke til på egne vegne at blive bundet af NEAFC-konventionen, idet betingelserne i artikel 3, stk. 1, i Rådets afgørelse (EU) 2020/135 er opfyldt.
                  
               
                     (10)
                  
                  
                     I henhold til artikel 56, 63 og 116 i De Forenede Nationers havretskonvention (7) (UNCLOS) har Det Forenede Kongerige legitime fiskeriinteresser i NEAFC-konventionsområdet (åbent hav) som kyststat, for så vidt som farvandene i Det Forenede Kongerige eksklusive økonomiske zone er omfattet af nævnte konventionsområde.
                  
               
                     (11)
                  
                  
                     For at hindre ikkebæredygtigt fiskeri er det i Unionens interesse, at Det Forenede Kongerige samarbejder om forvaltningen af de fiskebestande, der er af fælles interesse, i fuld overensstemmelse med bestemmelserne i UNCLOS og De Forenede Nationers aftale om gennemførelsen af bestemmelserne i De Forenede Nationers havretskonvention af 10. december 1982 vedrørende bevarelse og forvaltning af fælles fiskebestande og stærkt vandrende fiskebestande (8) (UNFSA) og af andre internationale aftaler eller folkeretlige regler.
                  
               
                     (12)
                  
                  
                     Hvis den samme bestand eller de samme bestande af tilknyttede arter forekommer både inden for den eksklusive økonomiske zone og i et område, som støder op til zonen, skal kyststaten og de stater, som fisker efter sådanne bestande i det tilstødende område, i henhold til artikel 63, stk. 2, i UNCLOS og artikel 8 i UNFSA samarbejde med henblik på at nå til enighed om de nødvendige foranstaltninger til bevarelsen af disse bestande i det tilstødende område. Dette samarbejde kan etableres inden for rammerne af regionale fiskeriforvaltningsorganisationer. Det Forenede Kongeriges tiltrædelse af NEAFC-konventionen vil sætte det i stand til at samarbejde om de nødvendige fiskeriforvaltningsforanstaltninger med henblik på at sikre, at fiskeriet udøves således, at den eller de berørte bestande udnyttes bæredygtigt.
                  
               
                     (13)
                  
                  
                     Hvis Det Forenede Kongerige tiltræder før udløbet af overgangsperioden, vil det være i stand til fuldt ud at opfylde de forpligtelser, der følger af UNCLOS for så vidt angår bevarelses- og forvaltningsforanstaltninger, der får virkning fra det tidspunkt, hvor overgangsperioden udløber, og EU-retten ophører med at finde anvendelse på Det Forenede Kongerige. Det er derfor i Unionens interesse at godkende den ansøgning om tiltrædelse af NEAFC-konventionen, som Det Forenede Kongerige har indgivet, inden udløbet af den meddelelsesperiode, der er omhandlet i artikel 20, stk. 4, i NEAFC-konventionen.
                  
               
                     (14)
                  
                  
                     Af hensyn til klarheden og retssikkerheden bør afgørelse (EU) 2019/510 ophæves —
                  
               VEDTAGET DENNE AFGØRELSE:
         
            Artikel 1
            
               1.   Den holdning, der skal indtages på Unionens vegne inden for rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav (»NEAFC-konventionen«), er at godkende Det Forenede Kongeriges ansøgning om at tiltræde NEAFC-konventionen.
            
            
               2.   Kommissionen tillægges beføjelser til at meddele depositaren for NEAFC-konventionen Unionens holdning inden udløbet af den meddelelsesperiode, der er omhandlet i artikel 20, stk. 4, i NEAFC-konventionen.
            
         
         
            Artikel 2
            Afgørelse (EU) 2019/510 ophæves.
         
         
            Artikel 3
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 21. september 2020.
            
               
                  På Rådets vegne
               
               J. KLOECKNER
               
                  Formand
               
            
         
         
            (1)  EFT L 227 af 12.8.1981, s. 22.
         
            (2)  Rådets afgørelse 81/608/EØF af 13. juli 1981 om indgåelse af konventionen om det fremtidige multilaterale samarbejde vedrørende fiskeriet i Det Nordøstlige Atlanterhav (EFT L 227 af 12.8.1981, s. 21).
         
            (3)  Rådets afgørelse (EU) 2019/510 af 25. marts 2019 om fastlæggelse af den holdning, som på Den Europæiske Unions vegne skal indtages inden for rammerne af konventionen om det fremtidige multilaterale samarbejde vedrørende fiskeriet i det nordøstlige Atlanterhav, til Det Forenede Kongeriges ansøgning om tiltrædelse af denne konvention (EUT L 85 af 27.3.2019, s. 22).
         
            (4)  EUT L 29 af 31.1.2020, s. 7.
         
            (5)  Rådets afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
         
            (6)  Rådets gennemførelsesafgørelse (EU) 2020/1305 af 18. september 2020 om bemyndigelse af Det Forenede Kongerige til at give sit samtykke til på egne vegne at blive bundet af visse internationale aftaler, der er beregnet på at træde i kraft i overgangsperioden, og som vedrører Unionens fælles fiskeripolitik (EUT L 305 af 21.9.2020, s. 27).
         
            (7)  EFT L 179 af 23.6.1998, s. 3.
         
            (8)  EFT L 189 af 3.7.1998, s. 16.